Frank Jensen (S), 2002-03-14:
Vi kan fra Socialdemokratiets side helt tilslutte os målet
med det forslag, som vi her behandler, som er fremsat af SF, og som vi jo også er opmærksomme på er en fremsættelse af et forslag, som er udarbejdet af Dyrenes Beskyttelse og stort set er en fuldstændig gengivelse af ordlyden i det notat, vi har fået fremsendt til Folketingets Retsudvalg fra Dyrenes Beskyttelse.
Vi er enige med forslagsstillerne i, at vi i Danmark bør bringe os i front i Europa med hensyn til beskyttelse af de dyr, der indgår i dyreforsøg.
Vi erkender nødvendigheden af at kunne bruge dyr til forsøg for at forbedre sygdomsbehandlingsmetoder i forhold til mennesker.
Det er som sagt også det grundlag, som ligger i det beslutningsforslag, vi just har behandlet, fra Socialdemokratiet, B 62.
Vi er også enige i de mange gode initiativer, der ligger med hensyn til at skabe større åbenhed og offentlighed omkring dyreforsøg, og jeg forstod på ministeren, at det også er regeringens udgangspunkt.
Jeg har også forstået på det svar, vi har fået fra ministeren på et spørgsmål, vi har stillet gennem Retsudvalget, spørgsmål 84, at det arbejdes
der allerede på i indeværende måned i Dyreforsøgstilsynet, sådan at vi forventelig her meget hurtigt vil komme til at se nogle fremskridt på det felt. Jeg kan sige til ministeren, at min tålmodighed er opbrugt, og jeg håber ikke, ministeren vil have samme tålmodighed, som jeg havde i min tid som justitsminister.
Nuvel, nu er der sat ting på skinner, og vi håber på, at det meget hurtigt forandrer sig.
Så er der det spørgsmål, som jo i høj grad optager
Dyrenes Beskyttelse og også os andre, og det er, hvordan vi kan forbedre kravene til forsøgsdyrenes opstaldningsforhold, og her forstår jeg på det svar, vi har fået fra ministeren, at man kan gå videre end de minimumskrav, der allerede fremgår af lovgivningen om dyreforsøg.
Det kan man gøre i
Dyreforsøgstilsynet, hvis det er sådan, at der er konkrete sager, der tilsiger, at der kan være behov herfor.
Jeg tror, det er meget vigtigt her meget hurtigt at få det præciseret, og jeg vil spørge ministeren - og hvis ikke ministeren kan svare i aften, kan vi jo gøre det under udvalgsbehandlingen: Kunne man f.eks. frem for at skulle ændre loven her præcisere i den forretningsorden, som Dyreforsøgstilsynet jo har, at man altså her kan gå videre end minimumskravene, når der er konkrete forhold, der tilsiger det?
Hvis det kunne blive præciseret, tror jeg faktisk, at vi her kan komme betydeligt videre end det, som man oplever som praksis i dag fra de repræsentanter, der sidder i Dyreforsøgstilsynet.
Jeg tror, de har oplevelsen af, at de er bundet meget snævert til de minimumskrav, der fremgår af lovgivningen.
Så er der de spørgsmål og de initiativer, der knytter sig til Europarådets resolution af 30. maj 1997.
Også her er jeg meget opmærksom på, at der måske er initiativer, vi kunne henvise til forretningsordenen. Når det drejer sig om resolutionens indhold, har ministeren jo svaret både ved behandlingen her i salen og også i det skriftlige svar, vi har fået, at her kan man altså i Dyreforsøgstilsynet i praksis allerede inden for de gældende lovgivningsmæssige rammer inddrage de i resolutionen anførte retningslinjer i forbindelse med at opstille vilkår for en tilladelse. Jeg kunne også godt tænke mig at få at vide - om ikke i aften, så ved udvalgsbehandlingen - hvordan ministeren vil formulere det, hvis det skulle gengives i den forretningsorden, der er gældende for tilsynet.
Det sidste, jeg vil kommentere her på det her meget fremskredne tidspunkt, er de spørgsmål, der knytter sig til offentligheden, som jeg var inde på før.
Her mener vi fra Socialdemokratiets side: Ja til større åbenhed, større gennemsigtighed, transparens, som det hedder på nudansk, men til gengæld er vi helt enige med ministeren i, at det er nødvendigt, at vi sikrer en overholdelse af dyreforsøgslovens § 19, sådan at vi sikrer en opretholdelse af fortroligheden om identiteten, for vi ønsker ikke at skade de personer, som i dag gennemfører og har familiemedlemmer, som er involveret i dyreforsøg.
Vi har i udlandet set nogle meget alvorlige repressalier, der retter sig mod de personer og deres familier, og det ønsker vi ikke at bidrage til skal finde sted i Danmark.
Derfor ønsker vi en opretholdelse af lovens § 19, men til gengæld meget større gennemsigtighed og åbenhed, end det har været tilfældet hidtil.